6.9.2022
SK
Úradný vestník Európskej únie
C 342/93 Streda 16. februára 2022
4.
zastáva názor, že používanie veľkého množstva znížených sadzieb má v spoločnosti legitímny účel, najmä pokiaľ ide o zníženie regresívnosti systému DPH a pomoc pri dosahovaní určitých vnútroštátnych politických cieľov, ako je napríklad prístup k základným tovarom a sektorom, ako je zdravotná starostlivosť a potraviny, ale že zároveň prispieva k zložitosti a neprehľadnosti daňového systému, zvyšuje náklady na dodržiavanie predpisov a môže uľahčovať podvody; uvedomuje si, že uplatnenie znížených sadzieb môže viesť k zníženiu ceny pre spotrebiteľa, ale závisí od niekoľkých ďalších faktorov; preto konštatuje, že je potrebné vykonať dôkladnú analýzu a posúdenie vplyvu; 5. berie na vedomie výrazné rozdiely v základných sadzbách uplatňovaných v členských štátoch a zložitosť, ktorá sa tým dostáva do systému, aj keď sú odôvodnené rozdielnymi vnútroštátnymi ekonomickými systémami; zdôrazňuje, že túto zložitosť zhoršujú rozdielne spôsoby uplatňovania znížených sadzieb, čo je odôvodnené sledovaním sociálnych a environmentálnych cieľov; pripomína, že možnosť uplatňovať super znížené sadzby (v piatich členských štátoch) a parkovacie sadzby (v piatich členských štátoch) predstavuje ďalšiu prekážku pre súdržný a plne interoperabilný spoločný systém; 6. uvedomuje si, že systém je čoraz komplikovanejší z dôvodu rozdielnych sadzieb, ale aj z dôvodu výnimiek a odchýlok, ktoré musia zostať výnimkami; pripomína špecifickú situáciu rozdielneho zaobchádzania v prípade členských štátov, ktoré vstúpili do EÚ pred rokom 1992 a ktoré vstúpili neskôr, na ktoré sa vzťahujú rôzne pravidlá; vyzýva Komisiu, aby sa touto otázkou zaoberala v budúcich legislatívnych návrhoch; 7. konštatuje, že za posledné dve desaťročia Komisia začala takmer 200 postupov v prípade nesplnenia povinnosti v súvislosti s DPH; vyzýva ju, aby predložila zhrnutie hlavných zistení z týchto postupov ako základ pre budúce legislatívne návrhy, najmä pokiaľ ide o znížené sadzby, výnimky a netranspozíciu; 8. konštatuje, že vzhľadom na pandémiu ochorenia COVID-19 boli pravidlá výnimiek týkajúcich sa DPH odôvodnené, čo je potvrdením toho, že naliehavé alebo neočakávané okolnosti si vyžadujú určitú mieru flexibility; naliehavo vyzýva Komisiu, aby to zohľadnila v budúcich legislatívnych návrhoch týkajúcich sa DPH; 9. konštatuje, že výpadok príjmov z DPH kolíše v závislosti od hospodárskeho cyklu a že nízka úroveň dodržiavania daňových predpisov je niekedy spájaná s vysokými základnými sadzbami DPH, nižšou právnou a súdnou účinnosťou, slabšími právnymi inštitúciami, vyššími vnímanými úrovňami korupcie a celkovým podielom tieňového hospodárstva v širšom hospodárstve; 10. so znepokojením konštatuje, že niektoré členské štáty vo všeobecnosti neoslobodzujú nepeňažné dary od DPH, čo vedie k tomu, že podniky ničia spotrebný tovar, najmä vrátený tovar, aj keď je takéto oslobodenie podľa existujúcej smernice o DPH možné; vyzýva Komisiu, aby vydala usmernenia pre členské štáty, v ktorých objasní, že oslobodenie nepeňažných darov od DPH bude v súlade s existujúcimi právnymi predpismi EÚ o DPH, kým členské štáty neprijmú návrh Rady COM(2018)0020 (článok 98 ods.
2); 11. vyjadruje poľutovanie nad tým, že nie je k dispozícii dostatok údajov o regionálnych rozdieloch, čo môže predstavovať výrazné obmedzenie pri meraní výpadku príjmov z DPH; vyzýva Komisiu, aby preskúmala, či by meranie regionálnych výpadkov príjmov z DPH a jeho uverejňovanie mohlo byť cenným nástrojom na zlepšenie transparentnosti a zníženie výpadku príjmov z DPH;
Vplyv diverzifikácie znížených sadzieb na podniky 12. zastáva názor, že súčasná rôznorodosť znížených sadzieb vytvára dodatočnú administratívnu záťaž pre podniky; konštatuje, že celkové náklady na dodržiavanie predpisov o DPH sa pohybujú od 1 % do 4 % obratu spoločností v členských štátoch; konštatuje, že digitalizácia môže významne prispieť k zníženiu nákladov podnikov na dodržiavanie predpisov; 13. poznamenáva, že MSP čelia proporcionálne vyšším nákladom na dodržiavanie predpisov, pretože tieto náklady sú fixné a nezávislé od veľkosti spoločnosti, a že vysoké náklady na dodržiavanie predpisov predstavujú prekážku vstupu na vnútorný trh EÚ; preto zastáva názor, že diferencované režimy DPH v rámci EÚ môžu všetky podniky, najmä MSP, odrádzať od obchodu v rámci EÚ; konštatuje však, že empirické dôkazy nie sú presvedčivé, pokiaľ ide o účinky diferencovaných systémov DPH na medzinárodný obchod a to, či by mohli vytvoriť nerovnaké podmienky v medzinárodnom obchode, najmä z dôvodu vysokých nákladov na dodržiavanie predpisov, výnimiek a nedostatočných systémov vrátenia dane;